Skip sink met Bentleys, Porsches, Lamborghini's | Maroela Media
Die Felicity Ace (Foto: Twitter)
'n Vragskip wat verlede maand in die Atlantiese Oseaan aan die brand geslaan het terwyl dit sowat 4 000 luukse motors, waaronder Porsches, Bentleys en Lamborghini's, vervoer het, het Dinsdag gesink ondanks pogings om dit na veiligheid te sleep.
Die Felicity Ace het omstreeks 09:00 plaaslike tyd 220 seemyl van die kus van Portugal se Azore-eilande gesink nadat dit herhaaldelik deur golwe getref is en 45 grade na sy stuurboordkant geleun het.
Pat Adamson, 'n woordvoerder van die skip se operateur MOL Ship Management, het die nuus aan Bloomberg bevestig.
Die vragskip was van die Emden-hawe in Duitsland op pad na die Amerikaanse deelstaat Rhode Island toe 'n brand op 16 Februarie aan boord die skip uitgebreek het.
Die brand het glo meer as 'n week lank gewoed nadat die bemanning van die skip na veiligheid gebring is en dit aan die see se genade oorgelaat is.
Die skip word sedertdien vir moontlike olielekke gemonitor.
Ongeveer $438 miljoen (sowat R6,7 miljard) se goedere was ten tye van die brand aan boord die skip, waarvan $401 miljoen (sowat R6,1 miljard) motors was.
Volkswagen wou nie Dinsdag kommentaar lewer nadat dit bekend geword het dat die skip gesink het nie. Die Duitse motorvervaardiger het gevrees dat sy motors op die vaartuig nie gered sou kon word nie en die betrokke motorhandelaars het toe reeds hul klante in kennis gestel dat die motors waarskynlik nie afgelewer sou word nie.